Husejere i Vesthimmerland Kommune med et til-salg-skilt i forhaven kan glæde sig over, at salgstiden er faldet med næsten 30 procent på et år.

Over det seneste år har nogle kommuner oplevet en vild udvikling i salgstiden, der er faldet markant. Og der er langt fra kun tale om forstadskommuner til hovedstaden, viser en ny opgørelse fra Boligsiden.dk På boligmarkedet skal man ikke sove i timen, hvis man vil have drømmehuset, for salgstiden for villaer og rækkehuse er faldet med over fem procent på landsplan det seneste år. I nogle kommuner på Sjælland er det dog gået langt vildere for sig, idet salgstiden er næsten halveret. Noget anderledes ser det ud i Nordjylland, men husejerne i Aalborg og Vesthimmerland Kommune kan glæde sig over, at de langt hurtigere kan sætte et 'solgt'-klistermærke i vinduerne. - Udbuddet af villaer og rækkehuse er faldet i alle regioner det seneste år. Det giver en øget efterspørgsel efter de huse, der er tilbage på markedet, og det får salgstiden til at falde”, siger Birgit Daetz, der er kommunikationsdirektør for Boligsiden.dk. Priserne er desuden steget i ni ud af de ti kommunerne, der har barberet mest af salgstiden det seneste år. Kun én af kommunerne har oplevet et mindre prisfald. - Salgsprisen for villaer og rækkehuse er steget med over 20 procent det seneste år i tre af de kommuner, hvor salgstiden er faldet mest. Det vidner om et virkelig aktivt boligmarked, hvor der er rift om de boliger, der er til salg, og hvor køberne er villige til at betale, siger Birgit Daetz.